The Times of Malta tirraporta li inkjesta interna mill-Ajruport Internazzjonali ta’ Malta wara li l-pajjiż spiċċa bla dawl fit-12 ta’ Awwissu, irriużultat li waħda mir-runways baqgħet tiffunzjona u għalhekk l-ajruport seta ma għalaqx. Rapport ieħor jgħid li l-aġenzija Fitch kkonfermat li Malta żammet ir-rating ta’ A u tgħid li għalkemm il-finanzi publiċi baqgħu dgħajfa, dawn qed jaraw progress. The Times tippubblika wkoll ritratt li juri l-monument tal-President emeritus Guido De Marco li tpoġġa quddiem il-qorti fil-Belt. The Malta Independent ukoll tagħti prominenza lill-Monument ta’ Dr Demarco li ġie inawgurat ilbieraħ mill-Prim Ministru Dr Joseph Muscat fil-preżenza tal-familja tal-familja De Marco. Storja oħra tgħid li Alfred Buġeja magħruf bħala l-Porporina jinsab wisq dgħajjef biex jitkellem, skont ma qal l-avukat tiegħu lil dan il-ġurnal. l-orizzont tgħid li l-awtorita’ dwar l-Ambjent u l-Ipjanar il-MEPA ppubblikat reviżjoni tal-politika rurali li se tirregola l-użu tal-art ‘il barra miż-żona tal-Iżvilupp. B’hekk ma jistax jisir l-ebda żvilupp li jkun ta’ ħsara għall-ambjent. Dan il-ġurnal jippubblika stqarrija maħruġa mill-Public Broadcasting Services Ltd dwar l-artiklu li deher fil-faċċata ta’ dan il-ġurnal il-Ħamis. Il-PBS qal li fl-artiklu bit-titlu ‘Piż ta’ ħames miljun ewro pre-elettorali’, l-artikolista mhux talli ma vverifikax il-fatti qabel ma ppubblikahom iżda saħansitra vvinta minn żniedu biex joħloq artiklu sensazzjonali li mhux ibbażat fuq il-verità. Fi storja oħra jingħad li fl-aħħar xhur, il-proċess tal-adozzjoni mir-Russja kien staġnat bil-Ministru tal-affarijiet barranin George Vella qal li mar-Russja, Malta qatt ma kellha trattat dwar l-adozzjoni iżda qbil biss. In-Nazzjon tgħid li wara 22 sena anke l-Pulizija tal-Qorti ġie ttrasferit, hekk kif kompliet il-mewġa ta’ transfers fil-korp tal-Pulizija. Storja oħra tgħid li l-Awtoritajiet tal-Faċilità Korrettiva ta’ Kordin qed jinvestigaw serqa li saret minn kappella biswit Diviżjoni Ħdax tal-Ħabs. Il-ġurnal jgħid li dan il-każ ġie skopert din il-ġimgħa iżda jista’ jkun li seħħ xhur ilu. Stejjer u rapporti li jkompli fil-paġni ta’ ġewwa jinkludu il-Mewt tal-Eks Kap tad-DUP fl-Irlanda ta’ Fuq Ian Paisley, kif ukoll il-ħtija tal-atleta paralimpiku Oscar Pistorius ta’ qtil b’negliġenza tat-tfajla tiegħu.